Pavlova druga poslanica Solunjanima (Šarić)/Glava 1.
1 Pavao i Silvan i Timotej crkvi Solunjana u Bogu Ocu našemu i Gospodinu Isusu Kristu. 

2 Milost vam i mir od Boga Oca našega i Gospodina Isusa Krista! 

3 Dužni smo svagda zahvaljivati Bogu za vas, braćo, kao što dolikuje, jer raste vrlo vjera vaša, i množi se ljubav svakoga vas među vama, 

4 Tako da se mi sami hvalimo vama u crkvama Božjim zbog vaše strpljivosti i vjere u svima vašim progonima i nevoljama koje podnosite. 

5 Za znak pravednoga suda Božjega, da budete dostojni kraljevstva Božjega za koje i trpite. 

6 Jer je doista pravedno u Boga, da uzvrati muku onima koji vas muče. 

7 A vama koje muče, pokoj s nama, kad se objavi Gospodin Isus s neba s anđelima sile svoje, 

8 U ognju plamenim, kad će dati osvetu onima, koji ne poznaju Boga, i koji ne slušaju evanđelja Gospodina našega Isusa Krista; 

9 Koji će trpjeti kaznu, propast vječnu, odbačeni od lica Gospodnjega i od slave sile njegove. 

10 Kad dođe u onaj dan da se proslavi u svetima svojim i divan da bude u svima, koji vjerovaste; jer se je primilo svjedočanstvo naše među vama. 

11 Zato se i molimo svagda za vas, da vas Bog naš učini dostojnima zvanja, i ispuni svaku radost dobrote i djelo vjere u sili. 

12 Da se proslavi ime Gospodina našega Isusa Krista u vama i vi u njemu, po milosti Boga našega i Gospodina Isusa Krista. 

Pavlova druga poslanica Solunjanima (Šarić)